ПОДСЕТНИК ЗА ЕФИКАСНО УЧЕЊЕ

1. Просторија у којој учиш мора бити добро проветрена, светлост одговарајућа и температура умерена.
2. Увек учи за столом, у исто време.
3. Учи градиво истог дана када је наставник предавао.
4. Састави план учења и рада за наредну седмицу и за сваки дан, само планирање ће ти донети осећај сигурности.
5. Немој да учиш одмах после јела.
6. Пре него што почнеш да учиш, припреми одмах сав материјал који ти је потребан за рад, добра организација у простору ће допринети доброј радној атмосфери .
7. За време учења усмери мисли на оно што учиш, уколико не успеваш пређи на неку активност за опуштање (шетња, слушање музике, играње), али одреди тачно време кад се враћаш учењу.
8. Када се у току учења умориш, направи сасвим кратку паузу (не дужу од 10 минута).
9. АКТИВНО ЧИТАЈ - тражи оно што је НАЈВАЖНИЈЕ у тексту. ПОДВЛАЧИ оловком, ПРАВИ БЕЛЕШКЕ, ПОСТАВЉАЈ сам себи ПИТАЊА за размишљање, ПРОУЧИ ГРАФИКОНЕ, ЦРТЕЖЕ, нацртај сам/а мапу лекције са најважнијим појмовима. Када наиђеш на непознату реч, послужи се речником. Наслов и поднаслов текста претвори у питање.
10. ГЛАСНО СЕ ПРЕСЛИШАВАЈ.
11. Теже делове прочитај више пута.
12. Настој да схватиш оно што ти се у први мах учини тешко.
13. Уверавај себе да можеш успешно да научиш.

# ВЕРА У УСПЕХ ЈЕ ПОЛА УСПЕХА!

Можда ће ти у први мах ова правила изгледати компликовано, али, ако их се будеш придржавао/ла, уверићеш се врло брзо да ћеш у учењу бити успешнији/успешнија и да ћеш за краће време успевати више да научиш, а имаћеш и више времена за игру и дружење. Уколико желиш да разговараш о успешном учењу, ту смо увек за тебе и твоји наставници и ја!

# СРЕЋНО!

Твоји педагог и психолог

